Diari Oficial de la Generalitat Valenciana


Sumari del DOGV 4857, del 06-10-2004 (2004/9440)

RESOLUCIÓ de 15 de setembre de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre la Generalitat Valenciana i el Consell Superior d'Investigacions Científiques per a l'estudi de les poblacions d'aus marines a les Illes Columbretes i als Illots de Benidorm.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4857

Data del DOGV
:   06-10-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/9440


Data del document
:   15-09-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * Benidorm
    * cooperació administrativa
    * espècie marina
    * investigació científica
    * ocell
    * centre d'investigació

RESOLUCIÓ de 15 de setembre de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre la Generalitat Valenciana i el Consell Superior d'Investigacions Científiques per a l'estudi de les poblacions d'aus marines a les Illes Columbretes i als Illots de Benidorm. [2004/F9440]
  
Subscrit, després de la tramitació prèvia reglamentària, entre la Generalitat Valenciana i el Consell Superior d'Investigacions Científiques, el 30 de juliol de 2004, un conveni de col·laboració per a l'estudi de les poblacions d'aus marines a les Illes Columbretes i als Illots de Benidorm, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0677/2004, i que figura com a annex d'esta resolució.
  
València, 15 de setembre de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre la Generalitat i el Consell Superior d'Investigacions científiques per a l'estudi de les poblacions d'aus marines a les Illes Columbretes i als Illots de Benidorm
  
València, 30 de juliol de 2004
  
Reunits
  
D'una part, el conseller de Territori i Habitatge de la Generalitat, Rafael Blasco Castany, d'acord amb el Decret 6/2003, de 21 de juny, del president de la Generalitat (DOGV núm. 4.528 bis, de 23.06.2003) en nom i representació d'aquesta per acord del Consell de la Generalitat de data 16 de juliol de 2004.
  
D'altra part, Carlos Martínez Alonso, president del Consell Superior d'Investigacions Científiques (en endavant CSIC), per raó de les facultats que li confereix l'article 15.1.a) i f) de l'Estatut de l'Organisme Autònom Consell Superior d'Investigacions Científiques, aprovat pel Reial Decret 1.945/2000, d'1 de desembre, i facultat per a aquest acte a partir del seu nomenament per Reial Decret 1.238/2004, de 14 de maig.
  
Es reconeixen mútuament la competència i la capacitat per a subscriure aquest conveni i
  
Manifesten
  
Primer
  
La Generalitat és competent en la conservació del medi ambient, segons preveu la Llei 5/1982, d'1 de juliol, d'Estatut d'Autonomia de la Comunitat Valenciana (BOE núm. 164, de 10.07.1982). Les competències de protecció d'espècies amenaçades o en perill d'extinció li van ser transferides mitjançant el Reial Decret 2.365/1984, de 8 de febrer (BOE núm. 13, de 15.01.1985). Dins de la Generalitat, aquestes funcions són exercides per la Conselleria de Territori i Habitatge, segons estableix el Decret 7/2003, de 21 de juny, del president de la Generalitat, pel qual s'assignen competències a les conselleries (DOGV núm. 4.528 bis, de 23.06.2003).
  
Segon
  
La Comunitat Valenciana posseeix, tant en l'arxipèlag de les Illes Columbretes com als Illots de Benidorm, importants poblacions reproductores d'aus marines amenaçades, entre aquestes les de gavina corsa, baldriga cendrosa, escateret i corba marina emplomallada. Totes aquestes espècies són d'especial interés al Mediterrani.
  
Els llocs utilitzats per aquestes espècies per a la seua reproducció són d'una gran fragilitat, com ocorre a les Columbretes i a Benidorm, i necessiten generalment d'una alta intensitat de gestió. D'altra banda, cal conéixer els factors que limiten les fraccions reproductores d'aquestes poblacions per a així poder dissenyar les actuacions de gestió de les illes, de forma que augmenten la seua capacitat per a les espècies més amenaçades. L'execució d'aquestes actuacions és responsabilitat de la Generalitat.
  
Tercer
  
La Generalitat, a través de la Conselleria de Territori i Habitatge, desenvolupa des de setembre de 2002 el projecte de conservació de la gavina corsa a la Comunitat Valenciana (Projecte LIFE02/NAT/E/8608), que està cofinançat al 60% per la Comissió de les Comunitats Europees a càrrec de les ajudes del reglament LIFE. Les activitats citades en l'anterior apartat són d'especial interés per a la consecució dels fins del dit programa, i queden en conseqüència adscrites a aquest.
  
Quart
  
La Conselleria de Territori i Habitatge, per mitjà del programa econòmic 442.30 Gestió del Medi Natural, posseeix la línia de finançament codi T3121.
  
Cinqué
  
La Generalitat i el CSIC tenen subscrit, amb data 16 de gener de 1995, un conveni marc en temes d'investigació i desenvolupament, col·laboració educativa, científica i cultural, a l'empara del qual poden establir-se convenis singulars com el present.
  
Sisé
  
Observada l'existència de mecanismes legals i econòmics adequats, i després d'executar els diferents tràmits previstos en la legislació vigent per al desenvolupament de convenis i acords de cooperació de la Generalitat, se subscriu un conveni de col·laboració d'acord amb les següents
  
Clàusules
  
Primera. Objecte
  
És objecte d'aquest conveni el desenvolupament d'activitats d'investigació aplicades a la conservació de les poblacions d'aus marines de les Illes Columbretes i els Illots de Benidorm, mitjançant l'estudi i el modelatge de les seues poblacions, com també l'avaluació de la repercussió de les actuacions de maneig que es porten a terme en aquests llocs en el marc del programa LIFE dins del qual se subscriu aquest conveni.
  
Segona. Activitat
  
A càrrec d'aquest conveni, el CSIC realitzarà un estudi, l'objectiu general del qual és determinar les tendències poblacionals d'aquelles espècies d'aus marines que es reprodueixen a les Illes Columbretes i als Illots de Benidorm, la determinació dels factors que limiten aquestes poblacions i l'avaluació dels resultats de les actuacions de maneig en aquestes. Les conclusions de l'estudi seran també aplicables en altres poblacions d'aus marines, i permetran la seua correcta gestió.
  
En concret, l'estudi haurà de planificar-se per a aconseguir els següents objectius mínims:
  
- Estimació de les poblacions reproductores de gavina corsa, corba marina emplomallada, baldriga cendrosa i escateret a les Illes Columbretes i Illots de Benidorm. Estimació dels paràmetres reproductius: nombre de parelles, grandària de la posta, èxit reproductor...
  
- Valoració de les actuacions de conservació d'aus marines a Columbretes. Estimació dels paràmetres demogràfics de les poblacions d'aus marines de les Illes Columbretes abans i després de les distintes actuacions de facilitació de la reproducció que es porten a terme sobre les poblacions de gavina corsa, corba marina emplomallada, baldriga cendrosa i escateret per part de la Conselleria de Territori i Habitatge.
  
- Valoració dels mètodes i resultats de les actuacions de facilitació de reproducció de gavina corsa, corba marina emplomallada i escateret als Illots de Benidorm i Illes Columbrets. Propostes d'actuacions que s'han de seguir de cara a aconseguir condicions propícies per a la reproducció d'aquestes espècies i valoració dels resultats.
  
- Valoració dels mètodes i resultats de les actuacions encaminades al control de les colònies de gavinot argentat als Illots de Benidorm i Illes Columbretes i de la fracció no reproductora. Propostes d'actuacions que s'han de seguir de cara a aconseguir la disminució del nombre d'individus que es posen als illots, i en especial impedir la seua reproducció. Valoració de resultats.
  
- Seguiment de les poblacions d'aus marines. Gestió de bases de dades de la població occidental de gavina corsa. Creació o millora de bases de dades poblacional de corba marina emplomallada, baldriga cendrosa i escateret tant de les Columbretes com dels Illots de Benidorm. Modelatge d'aquelles poblacions de les quals existisquen dades suficients. Diagnòstic de fluxos d'individus entre les colònies i els seus canvis temporals. Elaboració de models predictius de la població i models hipotètics en els quals s'incloga la presència/absència de les colònies de Columbretes o Benidorm.
  
A partir del conjunt de la informació obtinguda gràcies a l'execució del present conveni, es redactaran una sèrie de propostes d'actuació sobre aquestes poblacions. Es presentarà un model de gestió d'aquestes poblacions en aquests enclavaments i es facilitaran els mitjans que permeten el seu seguiment posterior.
  
Tercera. Execució
  
Per part del CSIC, les activitats d'investigació previstes en aquest conveni seran executades per l'Institut Mediterrani d'Estudis Avançats (CSIC) amb seu a Esporles (Balears), el responsable científic és el doctor Daniel Oro.
  
Per part de la Conselleria de Territori i Habitatge, correspon el seguiment i supervisió tècnica d'aquest conveni al Servei de Conservació de la Biodiversitat de la Direcció General de Gestió del Medi Natural.
  
Quarta. Duració
  
a) Les activitats d'investigació adscrites a aquest conveni s'executaran des de l'1 de gener de 2004 fins al 30 de novembre de 2006, i poden finalitzar amb antelació si s'han aconseguit els objectius previstos en la clàusula segona.
  
b) El present conveni, la vigència del qual acabarà en la data expressada en l'apartat a) anterior, no serà prorrogable a la finalització, se n'haurà de subscriure un altre de nou si es considera necessari continuar el desenvolupament de les seues activitats.
  
Cinquena. Pressupost
  
El pressupost total d'aquest conveni és de 108.750,00 euros, que es finançaran a càrrec de la línia T3121 de l'aplicació 91.35.74.166.78 del capítol IV dels pressupostos de la Generalitat Valenciana en les anualitats següents:
  
 Anualitat Línia Import (euros)
  
 2004 3.121 37.876,8
  
 2005 3.121 38.743,5
  
 2006 3.121 32.129,7
  
Sisena. Lliurament dels resultats
  
Els resultats d'aquest conveni es lliuraran en els terminis següents:
  
- Als 30 dies de la firma del conveni es presentarà un avanç del primer informe del projecte, el qual haurà de contenir un resum de la informació actualment disponible sobre les poblacions d'aus marines a la zona d'estudi.
  
- Abans del 30 de novembre de 2004 es lliurarà el primer informe del projecte, en el qual es presentaran els resultats obtinguts fins aquella data.
  
- Abans del 30 de novembre de 2005 es lliurarà el segon informe del projecte, en el qual es presentaran els resultats obtinguts fins aquella data.
  
- Abans del 30 de novembre de 2006 es lliurarà l'informe final, en el qual es presentaran els resultats corresponents a la totalitat del projecte.
  
El lliurament dels informes s'efectuarà contra document expedit per la Generalitat en el qual quede constància de la data de recepció.
  
Cadascun dels informes es lliurarà aportant:
  
Text, mitjançant un original enquadernat, un exemplar sense enquadernar i una còpia en llenguatge Word per a ordinadors compatibles, preferentment Word per a Windows. I les bases de dades utilitzades en la realització dels informes. Si els originals contenen fotografies o gràfiques en color, la còpia haurà de contenir igualment còpies en color. Justificant documental de les despeses efectuades certificat pels serveis econòmics del CSIC.
  
Després de la presentació dels resultats, el Servei de Conservació de la Biodiversitat i la Direcció General de Gestió del Medi Natural emetran respectivament l'informe tècnic i el certificat corresponent.
  
Atés que les activitats que es financen formen part dels treballs d'investigació habituals que desenvolupa el corresponent equip de l'Institut Mediterrani d'Estudis Avançats de les Illes Balears, podran computar-se a l'hora de la justificació les despeses preparatòries i d'inici (becaris, posada al punt de tècniques, mesuraments, mostratges, anàlisi o qualsevol altre propi de l'activitat) des de l'1 de març de 2004.
  
Setena. Pagaments
  
a) Al lliurament de l'avanç del primer informe del projecte es realitzarà un pagament del 40% de l'anualitat corresponent a l'any 2004. El 60% restant es farà efectiu després del lliurament i el certificat del primer informe del projecte.
  
b) L'any 2005 es realitzarà un únic pagament al lliurament del segon informe del projecte i després de l'emissió del certificat ja citat.
  
c) L'any 2006 es realitzarà un únic pagament al lliurament de l'informe final i del certificat d'aquest.
  
d) El pagament es realitzarà mitjançant transferència bancària al següent compte, obert a nom del Consell Superior d'Investigacions Científiques (CSIC)
  
- Entitat: Banco Santander
  
- Sucursal: c/ Hermanos Pinzón, 3 (28881 Madrid)
  
- Núm. de compte: 4619-7126-09-0836366954
  
Vuitena. Seguiment
  
a) Per al seguiment d'aquest conveni, com també per a la interpretació d'aspectes tècnics i científics de detall que no contravinguen les seues clàusules, s'estableix una comissió formada per:
  
- En representació del CSIC, el director científic del projecte (Daniel Oro) i un investigador adscrit a aquest.
  
- En representació de la Conselleria de Territori i Habitatge, el cap del Servei de Conservació de la Biodiversitat i un tècnic de la Direcció General de Gestió del Medi Natural.
  
b) La comissió podrà subscriure totes les actes que estime necessàries per a obtenir els fins que la conformen, i amb aquest fi serà suficient la firma d'un dels representants de cada institució.
  
Novena. Publicitat
  
Cada institució que firma es compromet a mencionar l'altra part a l'hora de donar publicitat del desenvolupament del conveni, com també en la difusió dels seus resultats; en el cas de publicacions o senyalitzacions de qualsevol tipus, hauran de figurar els anagrames d'ambdues institucions. Igualment, es farà menció en tots els casos a la Comissió Europea com a organisme cofinançador a través del projecte número LIFE02/NAT/E/8608 de 01/07/02.
  
Desena. Incompliments
  
a) En cas d'incompliment del que estableix aquest conveni, el Consell de la Generalitat pot suspendre els pagaments i fins i tot rescindir el conveni, després de donar audiència prèvia al CSIC; en aquest cas, si així s'acorda, aquest estarà obligat a tornar les quantitats percebudes que no estiguen degudament justificades.
  
b) Si durant el primer any de vigència del conveni no s'executen les activitats corresponents al dit període per causa imputable al CSIC, el Consell de la Generalitat podrà rescindir-lo d'acord amb l'article 7.3 del Decret 20/1993.
  
c) En aplicació de l'article 7.4 del decret anteriorment citat, la demora indegudament justificada en el lliurament de resultats es penalitzarà no pagant un 20% de l'import del pagament.
  
d) La no execució o el desenvolupament visiblement deficient per causes imputables a l'equip investigador serà causa suficient per a denegar sol·licituds de pròrroga o nova subscripció de convenis l'objecte dels quals siga l'ampliació del present.
  
e) De la mateixa manera, en cas d'impagament per part de la Generalitat per causa no imputable al CSIC, aquest quedarà rellevat del compliment de les condicions establides en el present conveni.
  
Onzena. Marc jurídic
  
a) El present conveni específic de col·laboració té la naturalesa dels previstos en l'article 3.1.c) de la Llei de Contractes de les Administracions Públiques, i el seu règim jurídic està determinat per les estipulacions previstes en el conveni, i s'aplicaran els principis de la citada llei per a resoldre tots els dubtes que puguen presentar-s'hi.
  
b) En tot cas, s'entén que aquest conveni, pel que fa als seus aspectes formals, està sotmés al que preveu el Decret 20/1993, de 8 de febrer, del Govern Valencià, i a la normativa que resulte d'aplicació al CSIC.
  
c) El present conveni s'ajusta a la Decisió de la Comissió d'1 de juliol de 2002 per la qual s'aprova el suport financer al Projecte de Conservació de Larus audouinii a la Comunitat Valenciana (LIFE02/NAT/E/8608); correspon aquesta actuació a les previstes en l'apartat F.3 del projecte (Model demogràfic de la metapoblació de gavina corsa: factors locals i repercussió de les actuacions de conservació. Influència de les activitats pesqueres en la dinàmica de poblacions locals i en els processos d'emigració-immigració).
  
d) Les discrepàncies litigioses a les quals puguen donar lloc la interpretació i l'execució del present conveni es plantejaran davant del Tribunal Superior de Justícia de la Comunitat Valenciana, d'acord amb la Llei 29/1998, de 13 de juny, Reguladora de la Jurisdicció Contenciosa Administrativa.
  
I perquè conste a l'efecte oportú i en prova de conformitat, les persones que compareixen firmen el present document en triple exemplar i a un sol efecte, en el lloc i la data dalt indicats.
  
El conseller de Territori i Habitatge: Rafael Blasco Castany.
  
El president del CSIC: Carlos Martínez Alonso.